google/wiki40b huggingface dataset:
מרדכי טברסקי מלויעב

תולדותיו

נולד בצ'רנוביל בתחילת שנת ה'ת"ר לרבי רבי מנחם נחום טברסקי ולגיטל בתו של רבי ישראל מליטשניץ חתנו של ה"אוהב ישראל" מאפטא. נישא ללאה בת שבע בתם של רבי שמואל אשכנזי ושל זוגתו המפורסמת רחל.

הנהגתו

עם פטירת אביו בדמי ימיו בכ"ז בשבט ה'תרל"א, מונה על ידי סביו רבי אהרן מצ'רנוביל למגיד ואדמו"ר בלויעב שבפלך מינסק כשסביו אף נסע לשבות עימו את שבתו הראשונה שם, בלויעב שימש כ-33 שנים באדמורו"ת. אחרי פטירת סבו אלפים מחסידי בית צ'רנוביל הסתופפו בצילו, והתפרסם לפועל ישועות גדול וללוחם גדול בהשכלה, והיה מוערך על צדיקי דורו.

פטירתו וקברו

בשנת תרס"ה כשנה לפני פטירתו נחלש ועל כן עבר לשדה לבן שבבלארוס שהייתה עיר מתקדמת יותר בתנאי הרפואה והנהיג שם את חצירו.
ביום ג' י"ד בכסלו תרס"ו נפטר שם, ואוהל הוקם על קברו בבית הקברות שדה לבן.
במשך שנים רבות לא נודע מקום קברו עד שבשנת תשס"ב אותר ושוקם הקבר על ידי חסידי טשרנוביל בסיועו של הרב נפתלי צבי הלפרין רב הקהילה בירושלים, ואף נערך בחודש כסלו תשס"ג מסע של נכדו האדמו"ר מטשערנאביל עם חסידים רבים לרגל חנוכת הציון.
חרטום בולבוסי

חרטום בולבוסי הוא מאפיין מבני של גופי אוניות רבים. זוהי בליטה עגלגלה, דמוית בולבוס, בחרטום (קדמת האונייה) מתחת לקו המים. החרטום נראה לעין רק כאשר האונייה נמצאת במבדוק, או כאשר היא צפה ללא זבורית. החרטום הבולבוסי משנה את תבנית זרימת המים סביב גוף האונייה, מפחית את הגרר ומגביר את מהירות האונייה, טווחה ומייעל את צריכת הדלק. באוניות שבהן חרטום בולבוסי צריכת הדלק יעילה ב-12-15% מאוניות דומות ללא מאפיין מבני זה.
יעילותו של החרטום הבולבוסי היא מרבית מעל מהירות של 6 קשר. במהירויות נמוכות יותר חרטום כזה עשוי להגביר את הגרר. לחרטום בולבוסי השפעה רבה יותר על אוניות גדולות, כגון אוניות משא ונוסעים, הנוסעות למרחקים גדולים במהירות קבועה. מאפיין זה נדיר בין ספינות קטנות.

אופן פעולה

ההיבטים ההידרודינמיים של חרטום בולבוסי ניתנים לחישוב.
גלים ארוכים מהירים יותר, ולכן אם מנסים ליצור ספינה מהירה יותר הרי שעליה ליצור גל ארוך יותר. חרטום בצורתו המסורתית יוצר גל חרטום מיד בחזית החרטום. כאשר בונים בולבוס הבולט לפני החרטום, מתחת לקו המים ולפני גל החרטום הרגיל, המים נדחפים מעל לבולבוס. אם נקודת השפל הנוצרת כתוצאה מזרימת המים מעל לבולבוס יוצרת התאבכות הורסת עם גל החרטום, שני הגלים מבטלים (לפחות חלקית) זה את זה ומפחיתים את הגל הנוצר בשיפולי הספינה. הפחתה זו של גל השיפוליים כבר בנקודת החרטום משנה את חלוקת לחץ המים לאורך הספינה ומפחיתה את התנגדות הגלים לתנועתה.
יש המציינים כי חרטום בולבוסי אף גורם להגבהת החרטום מעל קו המים. כיוון שחרטומים בולבוסיים רבים הם סימטריים ואף בנויים בזווית העולה כלפי מעלה, הדבר תורם להתרוממות החרטום מעל המים.

פיתוח

החרטום הבולבוסי הראשון הותקן באוניית המערכה האמריקאית USS Delaware אשר הוכנסה לשירות בשנת מבצעי בשנת 1910 ואשר תוכננה על ידי המהנדס הימי דייוויד וו. טיילור. בשנות ה-20 ניסו אף אומות אחרות לבנות אוניות עם חרטומים בולבוסיים, ביניהן שתי אוניות הנוסעים הגרמניות "ברמן" (נכנסה לשירות בשנת 1929) ו"אירופה" (1930). שתי האוניות אף החזיקו בשיא המהירות לחציית האוקיינוס האטלנטי בין השנים 1929–1933. בשנת 1935 שברה את שיא המהירות בחציית האטלנטי האונייה הצרפתית "נורמנדי" אשר אף היא הייתה בעל חרטום בולבוסי. אף שאוניית הנוסעים הבריטית Queen Mary, אשר חרטומה לא היה בולבוסי, השיגה מהירות דומה, נורמנדי עשתה זאת עם מנוע שהספקו היה פחות בשליש מזה של האוניה הבריטית ובצריכת דלק קטנה יותר.
מחקרים מדעיים ראשונים באשר לתכונות החרטום הבולבוסי פורסמו בשנות ה-50. מחקרים אלה נמשכים עד היום ובזכותם שוכללה צורתו של החרטום הבולבוסי כדי להפחית את כוח הגרר על הספינה.
ביבינגקה

ביבינגקה היא סוג של עוגת אורז אפויה, ומקורה ממדינת הפיליפינים. הפיליפינים נוהגים לאכול ביבינגקה בעיקר לארוחת הבוקר ובייחוד בתקופת הכריסמס.
לשם הכנת הביבינגקה, נהוג לעוטפה בעלים ולבשל בתור סיר העשוי מחימר.
בכל אזור ובכל אי בפיליפינים נוהגים להכין את הביבינגקה בצורה שונה - יש ביבינגקה מתוקה, ביבינגקה לחה וגם ביבינגקה בטעם של פירות.
איניאקי ויליאמס

קריירת מועדונים

ויליאמס נולד בבילבאו, לאבא גאנאי ולאמא ליברית. בשנת 2012 הצטרף ויליאמס לקבוצת הנוער של אתלטיק בילבאו. באותה שנה, הוא ערך את הופעת הבכורה שלו בבוגרים במשחק של בקסיונה בליגה הרביעית. ב-25 ביוני 2013, חתם ויליאמס על חוזה חדש עם המועדון הבסקי עד שנת 2017. לאחר מכן, הוא התקדם לאתלטיק בילבאו מהליגה השלישית. באוגוסט 2013 נפצע בברך וחזר לשחק באוקטובר. ויליאמס סיים את עונת המשחקים עם שמונה שערים.
בתחילת עונת המשחקים 2014/2015 כבש ויליאמס שלושער בניצחון 4-0 על ס.ד אמורבייטה. ב-7 בספטמבר 2014 הוא כבש שלושער נוסף ב-5-1 של קבוצתו על ס.ד ליואה. בעונה זו הוא שיחק רק בכמחצית מן המשחקים בליגה השלישית, וכבש 13 שערים ב-18 משחקים ובכך עזר לקבוצתו לעלות לליגה השנייה.
ב-6 בדצמבר הוא ערך את הופעת הבכורה שלו בלה ליגה בהפסד הביתי 1-0 לקורדובה לאחר שאריץ אדוריס עבר פציעה. ב-19 בפברואר2016 מכן כבש ויליאמס את שערו הראשון במשחק שהסתיים בתוצאה 2-2 בין בילבאו לבין טורינו.
אלכסנדר מקארוב

קריירת מועדונים 

אלכסנדר מקארוב הוא בוגר בית הספר של מועדון "לוקומוטיב" ירשוב. הוא שיחק בקבוצת הנוער של צסק"א במוסקבה. ב-2016, צסק"א השאילה אותו למועדון "בלטיקה" ממחוז קלינינגרד. ב-26 במרץ 2016 עלה לראשונה במדי טוסנו במשחק נגד טורפדו ארמאוויר. ב-7 באפריל 2016 במשחק נגד "ספרטק-2" (1:1) הבקיע את השער הראשון שלו בקריירה המקצועית, בדקה ה-56 במשחק. ביולי 2016 הושאל למועדון מליגת המשנה "טוסנו".
במדי צסק"א הופיע לראשונה ב-25 ביולי 2017 במשחק הראשון של שלב שמינית גמר ליגת האלופות 2017/18 במשחק החוץ נגד א.א.ק אתונה (2:0) כשעלה כמחליף בדקה ה-87. הוא הופיע במדי צסק"א גם בליגת העל, במשחק במחזור ה-20, ב-10 בדצמבר 2017, בדרבי נגד ספרטק מוסקבה (0:3).
ב-9 בפברואר 2018 הושאל מחדש ל"טוסנו" — עד סוף העונה. ב-4 במרץ, עלה במשחק במחזור ה-21 נגד "סקא-חברובסק" (1:0) לראשונה בעשה זאת במדי טוסנו במשחק של ליגת העל.

קריירה בנבחרת 

מקארוב הופיע במדי נבחרת רוסיה עד גיל 17ב-18 משחקים וכבש שני שערים. הוא נכלל בסגל לאליפות אירופה 2013,, שבו הוא שיחק בכל חמשת המשחקים. בחצי הגמר מול שוודיה שיחק 62 דקות, הוחלף על המגרש על ידי ריפעת ז'מאלטדינוב, בגמר נגד איטליה עלה בדקה ה-41 במקום אותו ז'מאלטדינוב והבקיע בסדרת בעיטות העונשין, את השער שסייע לנבחרת הרוסית לזכות באליפות אירופה.
דרלין קונלי

חייה

קונלי, אמריקנית ממוצא אירי, נולדה בעיר שיקגו במדינת אילינוי. קריירת המשחק של קונלי נמשכה חמישה עשורים, אך היא מוכרת בעיקר בשל גילום דמותה של סאלי ספקטרה באופרת הסבון הפופולרית היפים והאמיצים (1988–2007). קונלי מתה מסרטן הקיבה בגיל 72. לעומת זאת, הוחלט בסדרה היפים והאמיצים לא להרוג את הדמות של סאלי, אלא להגיד שהיא יצאה לגמלאות, והיא מסתובבת בעולם.
גורמי פנינה

תיאור

דגים אלו מגיעים לגודל של כ-12 סנטימטרים, גוף הדג בצבע חום-כחול, מכוסה בתבנית דמוית פנינים, עם קו שחור מובהק המגיח מראשו של הדג, ובהדרגה מתדלדל עד הזנב, לדג שמות פופולריים רבים, כגון גורמי התחרה וגורמי פסיפס.
הדג, בדומה למינים נוספים ממשפחת הגוראמיים מציג הבדלים משמעותיים בין הזוויגים, בעוד שהנקבות אפורות ובעלי סנפירים קצרים, הזכרים לעומתם עם סנפירים ארוכים וצבעים חזקים יותר, בנוסף, לזכרים באזור הגחון יש כתם אדום אשר בשעת הרבייה צבעו מתחזק.

תפוצה ובית גידול

גורמי הפנינה הוא יליד תאילנד, מלזיה ואינדונזיה (שם הוא נמצא  באיי סומטרה, בורניאו). הוא חי לרוב בביצות ובמקווי מים ללא זרימה בעלי מים חומציים. דג זה מעדיף את החלק העליון והאמצעי של המים.

דרישות מיכל

אקווריום עם נפח של 120 ליטר או יותר הוא מתאים עבור זוג גורמי פנינה, אם כי נפחים גדולים יותר מומלצים מאוד, שכן דגים אלה מראים סימנים של מתח, תוקפנות חריגה ומחלות כאשר הם מרגישים מוגבלים בשטחם. הטמפרטורות המועדפות הן 22–28 מעלות צלזיוס. על האקווריום להיות בעל חשיפה לאוויר שכן דגים אלו נושמים אוויר אטמוספירי. כמו כל אקווריום טרופי נצרך סינון נאות. ולרוב אף יכלול האקווריום בתוכו תאורה, מצע, דקורציות וצמחים. גורמי הפנינה הוא דג טריטוריאלי וצריך לדאוג שהאקווריום יאוכלס בדגים פחות או יותר בגודלו בשביל למנוע תוקפנות . עם זאת, דג זה עשוי להיות קצת ביישן, למעשה, בימים הראשונים או השבועות הראשונים, דגים אלה מראים בדרך כלל ביישנות קיצונית ומבזבזים הרבה זמן על הסתתרות, ללא התחשבות באופי האקווריום או בתכונות המים. אך בתנאים נאותים, הם יתגברו על כך ויהפכו פתוחים יותר ויותר, עד שיהפכו לדגים חברתיים. אקווריום נקי הוא חובה עבור גורמי פנינה. רבים מדגי גורמי פנינה מרגישים בנוחות כאשר האקווריום  מרוהט עם צמחים רבים וקישוטים אשר מספקים מקום מסתור עבור דגים בעתות של סטרס.

רבייה

גורמי הפנינה בונה קן בועות ומשתמש בצמחים כדי לעזור לקשור יחד את הבועות. יש להפחית את מפלס המים ל-20 ס"מ במהלך הרבייה, והטמפרטורה צריכה להיות כ-28 מעלות צלזיוס ועם 7 מעלות pH, עם תנועת מים חלשה או בלעדיה. מאחר שהדגים יכולים לנשום אוויר אטמוספירי, סינון באקווריום הרבייה אינו הכרחי.
תהליך הרבייה כולל ריקוד חיזור. הזכר בונה קן קטן מבועות. לאחר מכן הנקבה נעמדת תחת הקן והזכר מפתל את גופו סביב גוף הנקבה. הגוף שלה רועד בזמן שהיא מטילה מספר ביצים. לאחר מכן הוא משחרר אותה ומרים את הביצים בתוך הפה שלו, ואז הוא פולט אותן לתוך קן הבועות. רצף זה חוזר על עצמו מספר פעמים, עד שהיא מסיימת להטיל.
הביצים בוקעות לאחר יומיים ומתחילים לשחות שלושה ימים לאחר מכן. כאשר הם מתחילים עם שחייה, ניתן לתת להם ארטמיה או חד תאיים. הדגיגים זעירים בבקיעה. הזכר מטפל בדגיגים, ובימים הראשונים כאשר השרצים עדיין לא יודעים לשחות קורה לעיתים שחלק מהדגיגים נופלים מהקן הזכר מחזיר אותם בפיו לקן. חלקם נוטים לגדול מהר יותר מאחרים, ויציגו קניבליזם כנגד אחיהם הקטנים.
צבי גלינקה

משפחה וילדות

צבי גלינקה נולד בשנת 1924 בלומז'ה, פולין, וגדל במשפחה ציונית דתית. אביו, מאיר, הוסמך לרבנות ואימו, שיפרה, ניהלה גן ילדים בשפה העברית.
בהיותו בגיל 8 עלה עם הוריו ואחותו יפה (כיום סלוצקי) לארץ ישראל. המשפחה התגוררה ברמתיים (כיום חלק מהוד השרון).

גלינקה למד בבית-ספר יסודי דתי, ובסיומו למד בתיכון בתל אביב והיה חבר בתנועת "השומר הצעיר".

שירות המדינה

בשנים שלפני קום המדינה הצטרף גלינקה להגנה. ויצא להכשרה בקיבוץ אילון. בקיבוץ חלה במלריה שסיכנה את חייו, וחזר לאזור השרון. 

בין השנים 46–1943 שירת גלינקה כנוטר ב"משטרת היישובים העבריים" ובמקביל היה אחד ממפקדי הגדנ"ע בשרון. במסגרת זאת היה אחראי על ביטחונם והעברתם של מעפילים שירדו מספינותיהם צפונה משפיים. 

משנת 1946 ועד קום המדינה פיקד גלינקה על הגדנ"ע בנפת פתח תקווה.
עם הקמת המדינה השתתף בקורס הקצינים הראשון של צה"ל. במלחמת יום כיפור, בגיל 49, גויס לשמונה חודשי מילואים, השתתף בכוח שחצה את תעלת סואץ, ושירת כמ"פ מפקדה בגדוד מילואים מעבר לתעלה. גלינקה המשיך ושירת במילואים בדרגת סרן עד אחרי גיל 50.

השכלה

נטייתו להדרכה והוראה משכה אותו ללימודי הוראת טבע בסמינר למורים בגבעת השלושה. בסיום לימודיו בסמינר החל גלינקה לעבוד כמורה לטבע. 

בשנת 1957 נפתחה שלוחה של האוניברסיטה העברית באבו כביר, תל אביב, וגלינקה החל ללמוד במחלקה לביולוגיה.

פעילות אקדמית

בשנת 1966 סיים גלינקה את לימודיו לתואר השלישי באוניברסיטה העברית, בהנחיית דר' לאונורה ריינהולד. הוא היה מראשוני הסגל האקדמי של המחלקה לבוטניקה באוניברסיטת תל אביב. בשנת 1977 מונה לפרופסור מן המניין.

בין השנים 1978–1982 עמד בראש המחלקה לבוטניקה, ובשנים 1985–1988 ניהל את מכון הדגנים.

שירות ציבורי

לאחר פרישתו לגמלאות שימש גלינקה בהתנדבות כחבר בוועדת המלגות לתלמידים מצטיינים בעיריית חולון.

בשנת 1998 הוענק לפרופ' צבי גלינקה התואר "יקיר העיר חולון".

משפחה ושארים

גלינקה נפטר ב-9 בנובמבר 2015, ביום הולדתו ה-91, על פי התאריך העברי. בלכתו לעולמו השאיר אחריו אשה – רותי לבית דשא (דויטש), בת למשפחת מייסדי כפר ביל"ו, אותה פגש בעת לימודיו בסמינר בגבעת השלושה. ילדיו: נירית קידן, בעבר מנהלת ויועצת בתחום ניהול משאבי אנוש, כיום גמלאית; עופר גלינקה, מהנדס, עוסק במו"פ בתעשייה הביטחונית; ושחר גלינקה, מנתח מערכות, וכן עשרה נכדים ושלושה נינים.
רביע אל-אוול

רַבִּיעֻ (א)לְאַוַّל (בערבית: رَبِيعُ ٱلأَوَّل) הוא החודש השלישי בלוח השנה המוסלמי. משמעות השם היא "חודש האביב הראשון", אולם מאז שבטל עיבור השנים בימי מוחמד יכול החודש לחול בכל אחת מעונות השנה.
Tatran

היסטוריה

ההרכב הוקם ב-2011 על ידי אופיר בינימינוב (גיטרה בס), תמוז דקל (גיטרה חשמלית) ודן מאיו (תופים).
ב-2014 הוציא ההרכב את אלבום הבכורה שלו "Shvat". האלבום כולל 10 קטעים מקוריים לצד גירסת כיסוי לשיר Strawberry Fields Forever של הביטלס (שאף נכנסה לפלייליסט של גלגלצ). מאז הופיעה הלהקה בעשרות מועדונים ואולמות מלאים ברחבי הארץ, לרבות פסטיבל אינדינגב, פסטיבל יערות מנשה, פסטיבל הג'אז באילת ועוד. האלבום זכה לביקורות חיוביות ואוהדות ברחבי העולם וטיפס למקומות הראשונים בדירוג הפופולריות של האתר Bandcamp בקטגוריות Jazz, Instrumental ו-Post-Rock.
ביוני 2015 הוציא ההרכב אלבום הופעה חיה בשם "Soul Ghosts". האלבום כולל חמישה קטעים חדשים לצד קטעים שיצאו קודם לכן באלבום הקודם.
ההרכב הופיע בפסטיבלי מוזיקה רבים ברחבי העולם, בין היתר ב-State-X New Forms שבהאג, הולנד בבמה המרכזית, לצד אמנים כמו Snarky Puppy ומארק ג'וליאנה (לשעבר אבישי כהן טריו), בפסטיבל Oppikoppi שבדרום אפריקה וב-Kaunas Jazz Festival.
ביוני 2017 הוציא ההרכב אלבום אולפן שני בשם "No Sides".

סגנון והשפעות

הלהקה היא פאוור טריו (שלישיית גיטרה-בס-תופים). השלישייה מנגנת מוזיקה איסטרומנטלית בשילוב אלמנטים של ג'אז-פיוז'ן, מוזיקה אלקטרונית, רוק מתקדם, מטאל ו-מוזיקה קלאסית.
אברהם בלסבלג

ביוגרפיה

נולד, בשנת 1909, למשפחה יהודית בעיר ז'שוב (ריישא) אשר נמצאת במערב גליציה. ב-1939, לאחר פלישת הגרמנים לפולין, נמלט אברהם בלסבלג לברית המועצות שם נכלא והועסק בעבודת פרך במפעל ליציקת פגזים במחנה כפיה סובייטי בסיביר. לאחר המלחמה שב לפולין, וגילה כי כל משפחתו הושמדה בשואה. אברהם המשיך לגרמניה בה ניהל, מחנה עקורים שריכז וטיפל ביתומים יהודיים ניצולי השואה טרם העלאתם לארץ. שם הכיר ונישא לרעייתו אילה (לבית דויטש)  ששימשה כאם בית ליתומים רבים באותם מחנות. 
לקראת סוף 1947, עלה עם רעייתו וקבוצת הילדים אותם הנהיג באנייה "אקסודוס" (יציאת אירופה תש"ז) בה שימש כראש קבוצת עולי תנועת "הנוער הציוני" בדרכו לארץ ישראל. במאי 1948 עלה אברהם בלסבלג למדינת ישראל, מיד עם הקמתה. התיישב ביפו עם רעייתו אילה. 
אברהם בלסבלג הגיע לאל־מג'דל בעקבות בן דודו יחזקאל ויינשטיין הקרוי "חצקל איש-כסית", שהקים והיה הבעלים של מסעדת  "כסית" בתל אביב. "חצקל" התבקש לארגן הסעדה בקיבוץ ניר עם לעובדי חברת "מקורות" שעסקו בהקמה ובפיתוח קווי המים לנגב באותו אזור ושלח את אברהם כנציגו להקים ולנהל פעילות זו. 
בהמשך פתח חצקל את מסעדת "כסית" ברחוב הרצל באשקלון (שנקראה אז מג'דל) ואת ניהולה הטיל על אברהם בלסבלג. מספר שנים לאחר מכן אברהם רכש מבן דודו את המסעדה והסב את שמה ל"מסעדת המפגש". המשפחה התיישבה במגדל ובשנת 1953 עברה והייתה מראשוני המתיישבים בשכונת אפרידר. אברהם נרתם  לפעילות ציבורית  באזור, ובבחירות שנערכו ב-12 באוגוסט 1951 נבחר כנציג מפלגת הציונים הכלליים למליאת מועצת עיריית אשקלון. 
בשנת 1959 נבחר לסגן ראש העיר. לאחר פטירתו של רחביה אדיבי, נבחר אברהם בלסבלג להחליפו כראש עיריית אשקלון וכיהן מיולי 1972 עד לבחירות לראשות העיר בפברואר 1974. המשיך לכהן בכל מועצות העירייה עד שנת 1977.
פלאמפינאט

תיאור

בעיית תת-התזונה זכתה בימים עברו בדרך-כלל למענה בדמות נוסחאות לאבקות חלב שכונו F-75 ו-F-100. את החלב צריך היה להכין בתנאים היגייניים ובעזרת מים נקיים, ולאחר ההכנה נדרש היה לשמרו בהקפאה על מנת למנוע התקלקלותו. כורח זה הביא לכך שניתן היה לעשות בחלב שימוש לצורכי הזנה אך ורק בתחנות הזנה מיוחדות בעלות סגל רפואי והמצוידות במקררים. עלותו של הפלאמפינאט דומה לזו של אבקות החלב אך הוא קל בהרבה לשינוע סיטונאי ולשימוש, ותופס מקום אחסון קטן יותר.
החידוש הגדול שבפלאמפינאט הוא שהמזון אינו מצריך כל הכנה או תנאי החזקה מיוחדים ועל כן מצמצם במידה ניכרת את ההשקעה הנדרשת בהקמת תחנות-הזנה. קשה מאוד לאכול מן המוצר יותר מדי, אך בד בבד הוא נשמר ראוי למאכל אף לאחר פתיחת האריזה. חיי המדף של הפלאמפינאט עומדים על שנתיים, טרם הפתיחה. מבוגר חסר כל הכשרה דוגמת הורה יכול להאכיל בעזרתו את ילדו הסובל מתת-תזונה.
תכנון המוצר קיבל השראה מממרח נוטלה המפורסם. המצרך מיוצר על ידי נוטריסט, חברה צרפתית המתמחה בייצור תוספי-מזון בעבור ארגוני-רווחה, במפעלה השוכן ליד רון אשר בצפון צרפת.
מרכיבי הפלאמפינאט הם: חמאת-בוטנים, שמן צמחי, אבקת חלב, אבקת סוכר, ויטמינים ומינרלים, המשולבים כולם בשקית אלומיניום (כל שקית כזו מספקת 500 קילו קלוריות - 2.1 MJ).

שימוש

הניו יורק טיימס דיווח כי יש לצרוך את הממרח במארזי 500 קילו-קלוריות (2.1 MJ) פעמיים ביום, למשך שניים עד ארבעה שבועות, בשילוב עם Unimix, קמח מועשר בוויטמינים לרקיחת דייסה, וכך תתהפך תת-התזונה במקרים קשים של ילדים הסובלים ממנה. עלותו של טיפול שכזה בפלאמפינאט ויונימיקס מוערכת בכ-20$ לילד.
ארגון הבריאות העולמי הכיר ביעילותו של מצרך זה לטיפול בתת-תזונה. פלאמפינאט יכול להארז באזורים בהם מופקת חמאת-בוטנים, דוגמת מלאווי וניז'ר, על ידי ערבוב הבוטנים וממרח החלב עם תערובת ויטמינים ומינרלים של נוטריסט.
ארגון רופאים ללא גבולות מחלק ערכות של ארבע-עשרה אריזות פלאמפינאט (המיועדות לשימוש שבועי) בעשרים ושניים מרכזי-חלוקה בניז'ר למן מאי 2005, אך ורק לילדים הסובלים מחוסר קיצוני במשקל ובריאים מספיק על מנת לשרוד ללא אשפוז במרכז רפואי.
פרויקט חמאת-בוטנים ערך ניסויי-שדה נרחבים במזון תרפויטי מוכן לשימוש במלאווי בין השנים 2001 ל-2007. הפרויקט מפעיל את המפעל המקומי הראשון להפקת פלאמפינאט ומפיץ מזון תרפויטי זה לילדים מלאווים הסובלים מתת-תזונה ניכרת בלמעלה מ-20 מרכזים לשיקום-תזונתי.
בעזרת מוצר זה, אנו יכולים לטפל בשלושה רבעים מהילדים על בסיס טיפול בקהילה. קודם-לכן, היה עלינו לאשפז את כולם ולהשקותם בחלב מועשר.
— דוקטור מילטון טקטונידיס, מומחה לתזונה של רופאים ללא גבולות
ארגון "תרופות ומזון לילדים" עושה כיום שימוש במזון תרפויטי מוכן לשימוש על בסיס בוטנים על מנת להלחם בתת-תזונה בהאיטי, בה קרוב ל-25 אחוז מהפעוטות סובלים מתת-תזונה. המזון התרפויטי המוכן לשימוש הוא תערובת של חמאת בוטנים, אבקת חלב, סוכר, שמן, ויטמינים ומינרלים, ומחולק במתכונת לא-אשפוזית, ובה האם יכולה לספק לילדה כפות עתירות מזון, שאינו מצריך בישול או הכנה כלשהם, במקביל ליתר עיסוקיה.
ערוער

עֲרוֹעֵר הוא שמן של כמה ערים מקראיות בארץ ישראל.

ערוער בצפון הנגב

31°09′09″N 34°58′44″E
ערוער בצפון הנגב. נזכרת ברשימת ערי שבט יהודה שאליהם שלח דוד משלל ניצחונו על העמלקים. בחפירות ארכאולוגיות שנערכו בתל ערוער, כ-22 ק"מ דרומית מזרחית לבאר שבע, בסמוך לצומת ערוער שנמצאת על כביש 80, התגלו שרידי מבנים רבים מן התקופה הישראלית הקדומה. הכפר היה מיושב גם בתקופה הרומית והביזנטית. סמוך לתל ערוער הוקם היישוב הבדואי ערערה-בנגב המשמר את השם הקדום (התוספת "בנגב" באה כדי להבדילו מערערה שבצפון ישראל).

על פני רבה

ערוער הסמוכה לרבת בני עמון. שימשה נקודת ציון לגבול המזרחי של נחלת שבט גד. כונתה "ערוער אשר על פני רבה". ערוער שהייתה העיר העמונית המערבית ביותר, מוזכרת ברשימת הערים שהכה יפתח במלחמתו עם בני עמון. מוצע לזהות אותה עם ח'רבת עבדון כ-6 ק"מ דרומית-מערבית לרבת עמון.

בסביבות דמשק

בנבואת ישעיהו מוזכרת ערוער בסביבות דמשק.
הקודחים

סקירה כללית

המתקשר אורן זריף מגייס חמישה מחבריו: ניר לוי, חנוך דאום, רון שובל, טום קשתי וגדעון לוי, ובעזרת יכולות התקשור ובשיטת הפסיכוקנזיס של זריף הם יוצאים למסע קידוחים כדי למצוא נפט.
ולבסוף החבורה אכן מצאה נפט בניגוד לחשיבה השלילית של החבורה למעט אורן זריף באזור החווה שבה התגוררו.
חונקי כמרים

"חונקי כמרים" (באיטלקית: Strozzapreti) הם סוג של פסטה מוארכת.

תיאור

בצק הפסטה הוא רצועה ארוכה אשר נחתכת לרצועות ולאחר מכן כל רצועה מגולגלת ליצירת גליל מסובב. הפסטה בדרך כלל לא אחידה בצורתה. הבצק ממנו עשויה הפסטה מורכב ככלל מקמח, מים, מלח בישול ולעיתים גם ביצים. בגרסאות אחרות מוסיפים גם גבינת פרמזן וקציפת ביצים.

מקור השם

ישנן מספר אגדות הקשורות למקור השם: 
הראשונה קשורה בכמרים חמדנים אשר מיהרו לאכול את ארוחות הפסטה והיו נחנקים תוך כדי אכילה, כשחלקם אף מצאו את מותם תוך כדי כך. 
הסבר נוסף מתאר את עקרת הבית האיטלקייה, שבזמן הכנת הפסטה מוציאה את זעמה (ייתכן שבשל חייה הקשים) תוך שהיא "חונקת" את בצק הפסטה, וחמתה עולה עד כדי כך שתוכל לחנוק כומר. 
סברה שלישית היא שנשות מחוז אמיליה-רומאניה נוהגות להכין מאכלים לכמרים ולאנשי הדת באזור, ובעליהן כועסים על מעשה זה ומוכנים לחנוק את הכמרים על אף שהם אנשי דת.] 
סברה נוספת היא שהאיכרים שבבתיהם הכמרים אכלו בחינם, קיוו שהכמרים ייחנקו.
המפסיקורה

המפסיקורה (Hampsicora) היה ראש שבט סרדיני, אשר מרד ברומאים במהלך המלחמה הפונית השנייה ונכשל.
לאחר מפלת הרומאים בקרב קאנאי (216 לפנה"ס) ניהל המפסיקורה מגעים חשאיים עם הקרתגים, והציע להם לשלוח חיילים אל סרדיניה כדי להוציאה משליטת רומא אויבתם. גישושיו מצאו אוזן קשבת בקרתגו, ועזרובעל, המכונה "הקרח" (Hasdrubal Calvus), נשלח עם צי וצבא כדי לחבור למורדים. אלא שקודם הגעת הקרתגים אל סרדיניה ובעוד המפסיקורה עצמו עסוק בגיוס חיילים בלב האי, נחפז בנו היאוסטוס (Hiostus) להיכנס לקרב עם הפראיטור טיטוס מאנליוס טורקוואטוס (Titus Manlius Torquatus), אך נחל תבוסה. בואו של עזרובעל שינה אומנם את פני הדברים, אך לא לזמן רב. במהלך התקפתם המשותפת על קאראליס (Caralis), בירת הפרובינקיה, נתקלו עזרובעל והמפסיקורה במאנליוס, ובקרב שהתלקח הוכו מכה ניצחת. היאוסטוס נהרג בקרב, והמפסיקורה, שהצליח למלט את נפשו משדה המערכה, שם קץ לחייו כשהגיעה אליו הידיעה על מות בנו. אירועים אלה התרחשו בקיץ שנת 215 לפנה"ס.
אוסקר קוקושקה

חייו

בשנים 1903–1909 למד קוקושקה בבית הספר לאמנות (Kunstgewerbeschule) בווינה. בין מוריו היה הצייר גוסטב קלימט. קוקושקה דחה את סגנון היוגנדסטיל השליט, וכתוצאה מכך זכו עבודותיו המוקדמות, שהביעו רגש עז, להערכה מועטה. מסיבה זו עבר בשנת 1910 לברלין, אך שב לווינה כעבור שנה.
החל משנת 1912 היה בן זוגה לחיים של אלמה מאהלר, אשת החברה הווינאית רבת המאהבים והמחזרים, שבה התאהב בצורה פתאומית ונואשת. הרומן ביניהם, שנמשך שלוש שנים, לווה בקנאה עזה וחולנית של קוקושקה לאהובתו, שהייתה גם המקור ליצירתו באותה התקופה, וכן לכארבע מאות מכתבי אהבה שכתב לה. סגנון ציורו השתנה במהלך התקופה הזו. בשנת 1914 התקבל ל"זצסיון החופשי" בברלין. בשנת 1915 נפצע קשה במלחמת העולם הראשונה. בשנת 1917 עבר לדרזדן, שם הרצה באקדמיה בשנים 1924-1919. לאחר עזיבתו הפתאומית את האקדמיה יצא למסעות ארוכים, שבהם יצר ציורים רבים של נוף עירוני וכפרי. החל בשנת 1933 התגורר בווינה. לאחר מות אמו נמלט מסיבות פוליטיות לפראג, שם פגש גם את מי שהייתה לאשתו, אולדה פלקובסקה.

אגודת אוסקר קוקושקה

בשנת 1937 הוקמה בפראג אגודת אוסקר קוקושקה, במטרה לאזן, ולו במעט, את טעמם (או שמא חוסר טעמם) של הנאצים באמנות. בין ראשיה היו תיאו בלדן, היינץ ורנר וקורט לאדה. האגודה נפגשה מדי שבועיים וארגנה תערוכות וירידים. הדגש היה על הצגת מה שהנאצים כינו "אמנות מנוונת", וכן תערוכות משותפות של אמנים צ'כים מחבל הסודטים, גרמנים במוצאם, שוב כתשובה לאידאולוגיה הנאצית. בקיץ 1938 ארגנה האגודה בפריז תערוכה של "אמנות גרמנית חופשית" בשיתוף "עמותת האמנים הגרמנים" של אמנים גרמנים שגלו בפריז.
תחת לחץ גובר והולך, הודיעה צ'כוסלובקיה בשנת 1938 על גיוס כללי, בהסתמך על ידיעות על מתקפה גרמנית קרובה. קוקושקה נמלט לבריטניה, משום שעבודותיו סווגו על ידי הנאצים כאמנות מנוונת. בשנת 1941 נישא לאולדה פלקובסקה במקלט תת-קרקעי בלונדון.

לאחר המלחמה

בשנת 1953 הקים את אקדמיית-הקיץ הבינלאומית לאמנות חזותית בזלצבורג, ביחד עם פרידריך ולץ. באותה שנה עבר להתגורר בעיר וילנב (Villeneuve) בשווייץ. 
לאחר מותו, בשנת 1980, הוכרז על פרס על שם אוסקר קוקושקה להישגים בתחום האמנות החזותית.
לרגו - למד בעצמך

לרגו - למד בעצמך או לֶרְגּוֹ (תעתיק לאנגלית: LerGO) היא עמותה המספקת חינם דרך אתר האינטרנט שלה שיעורים ותרגולים מקוונים אינטראקטיביים לילדים. השיעורים והתרגולים שבאתר מועלים בהתנדבות על ידי הקהילה באמצעות מיקור המונים. גם המימון לבניית הפלטפורמה של האתר היה דרך הקהילה באמצעות קמפיין מימון המונים. התוכנה או הפלטפורמה של האתר, בדומה ל edX היא תוכנת קוד פתוח. השאלות והתרגולים אשר מועלים על האתר הם משאבים לימודיים פתוחים. משתמשים יכולים להעתיק שיעורים ושאלות שהועלו על ידי משתמשים אחרים, לערוך אותם וכן להוסיף שאלות שהוכנו על ידי משתמשים אחרים לשיעורים שלהם.  
ניתן להעלות על לרגו תכנים לימודיים לילדים בנושאים שהם חלק מתוכנית הלימודים במערכת החינוך הפורמלי וגם בנושאים שהם מחוץ לתוכנית הלימודים. אין צורך להירשם לאתר כדי ללמוד מהשיעורים והתרגולים. עם זאת, עבור חלק מהיכולות של האתר כן צריך להירשם, למשל, כדי ליצור שיעור. האתר לרגו מופעל על ידי עמותת לרגו - למד בעצמך באמצעות מתנדבים. נכון לנובמבר 2015, מציע האתר מעל 1,000 שיעורים או תרגולים, הכוללים מעל 8,000 שאלות.
פלונטר (משחק)

פלונטר (או במקור Twister) הוא משחק קופסה הדורש גמישות.
המשחק, שהומצא בארצות הברית בשנת 1966, כולל מספר אביזרים: סדין שבו מספר עיגולים בצבעים אדום, צהוב, כחול וירוק, ולוח עם מחוג שעליו מצוירות ארבע הגפיים ותחת כל אחת מהן ארבעת הצבעים. משתתף שאינו נמצא על הסדין מסובב את המחוג, וכך נבחר אחד מן הצבעים ואחת מן הגפיים, שאותה צריכים המשתתפים (כל אחד בתורו) להניח על עיגול בצבע הנבחר. כאשר משתתף שעל הסדין נופל, הוא יוצא מן המשחק, והמנצח הוא המשתתף שנשאר אחרון. המשחק קרוי על שם הפלונטר שנוצר במהלכו כתוצאה מהסתבכות ידיהם ורגליהם של המשתתפים שעל הסדין זו בזו.
המשחק פופולרי במסיבות תיכון וקולג', כדרך לשבור את הקרח ולקרב בין אנשים היות שהוא מספק תירוץ למגע וקרבה פיזית בין זרים אשר משחקים את המשחק יחד.
ארט דייוויס

חייו

דייוויס נולד בהאריסבורג שבפנסילבניה והחל ללמוד לנגן על פסנתר בגיל חמש. הוא עבר לנגן בטובה כיוון שזה היה הכלי היחיד שהיה פנוי בתזמורת בית הספר שלו. כשעבר לנגן בקונטרבס כבר החליט שהוא רוצה להקדיש את חייו למוזיקה. לאחר שסיים את התיאור הראשון המשולש שעשה במוזיקה, פסיכולוגיה ופיזיקה, החל לנגן בחמישייה האגדית של המתופף מקס רואץ' אשר כללה גם את ברוקר ליטל בחצוצרה וג'ורג' קולמן בסקסופון טנור. הכרותו עם רואץ' איפשרה לו לנגן גם בהרכבים של ג'ון קולטריין ומיילס דייוויס. כשדייוויס חזר מהסיור העולמי שלו עם דיזי גילספי, שנמשך שנתיים וחצי, קולטריין הקליט את האלבום A Love Supreme בו ניגן דייוויס. הוא המשיך לנגן עם קולטריין בעוד מספר אלבומים לאחר מכן.
דייוויס הרבה לנגן גם עם אמני פופ ואף פולק, למשל הוא הקליט ב-1962 עם בוב דילן שהיה בתחילת דרכו. כמו כן דייוויס ניגן גם בתזמורות שונות כגון התזמורת של הNBC שם היה הנגן האפרו-אמריקאי השני. כמו כן במשך שנות השישים המשיך להיות נגן מבוקש וניגן באלבומים של ארט בלייקי, מק'קוי טיינר, אלווין ג'ונס, פרדי האברד ואריק דולפי. הביקורת שהייתה לו על תעשיית המוזיקה ועל הגזענות שבה גרמה לכך שבמשך כל שנות השבעים הוא נרשם ברשימה השחורה ואיש לא ניגן איתו. הוא שב להקליט רק בשנות השמונים.
במהלך הזמן הזה דייוויס השלים את ההשכלתו האקדמית ובשנת 1982 קיבל את תואר הדוקטורט שלו בפסיכולוגיה. הוא פירנס את עצמו בתור מורה, והיה מנגן מדי פעם בתזמורות של ברודוויי.
דייוויס נפטר מהתקף לב ביולי 2007.